text: Dronningen til mindekoncert
  02 august 2010 kl. 14.31
  Dronning Margrethe har meddelt, at hun vil deltage i mindekoncerten for hendes mor, dronning Ingrid, i Sønderborg på torsdag. Dronningen deltager sammen med sin søster, prinsesse Benedikte, som har skrevet forordet til det program, alle får udleveret.
  Også Grev Ingolf og grevinde Sussie af Rosenborg er til stede.
  Blandt det øvrige publikum er bl.a. byrådets medlemmer i Sønderborg, borgmester Laurids Rudebeck, Tønder, direktøren for statsforvaltningen Ninna Würtzen, oberstløjtnant Finn Prip Pedersen og formanden for I. P. Nielsen Fonden, Anna Margrethe Ikast.
  
  Muntert og smukt
  Det er en indendørs koncert med Den Kongelige Livgardes Musikkorps, som har tilrettelagt et muntert og smukt program, hvor de Tre Kongelige Sopraner kan folde sig ud. 
  Der spilles honnørmarch og værker af bl.a. Strauss, Wagner, Bentzon og festlige Lumbye.
  
  Borgmester tager imod
  De kongelige bliver modtaget ved indgangen af borgmester Aase Nyegaard og chefen for Den Kongelige Livgarde, Oberst, kammerherre Lasse Harkjær.
  